Document ID: 31998R1231

KOMMISSIONENS FORORDNING (EF) Nr. 1231/98 af 12. juni 1998 om attende ændring af forordning (EØF) nr. 3800/81 om klassificering af vinstoksorter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 822/87 af 16. marts 1987 om den fælles markedsordning for vin (1), senest ændret ved forordning (EF) nr. 2087/97 (2), særlig artikel 13, stk. 5, og
ud fra følgende betragtninger:
Klassificering af de vinstoksorter, der er godkendt til dyrkning i EF, blev indført ved Kommissionens forordning (EØF) nr. 3800/81 (3), senest ændret ved forordning (EF) nr. 1721/97 (4), i henhold til Rådets forordning (EØF) nr. 2389/89 af 24. juli 1989 om de almindelige regler for vinstoksorternes klassificering (5), ændret ved forordning (EF) nr. 2088/97 (6);
dyrkningsegnetheden for visse vinstoksorter med druer til persning og til spisebrug, der i mindst fem år har figureret i klassen for vinstoksorter, der midlertidigt er godkendt for visse administrative enheder i Tyskland, Italien, Det Forenede Kongerige og Spanien, er blevet anerkendt som værende tilfredsstillende; disse vinstoksorter bør derfor definitivt klassificeres blandt de godkendte og anbefalede vinstoksorter for de samme administrative enheder, jf. artikel 11, stk. 4, i forordning (EØF) nr. 2389/89;
det er hensigtsmæssigt at supplere klassificeringen af vinstoksorter med druer til persning og til spisebrug ved at føje en række sorter til de godkendte og anbefalede sorter for visse administrative enheder i Tyskland, Frankrig, Italien, Det Forenede Kongerige og Spanien, såfremt de i mindst fem år har været anført i klassificeringen for en umiddelbart tilstødende administrativ enhed og således opfylder den i artikel 11, stk. 1, litra a), første led, i forordning (EØF) nr. 2389/89 fastsatte betingelse;
der bør indføres fire nye administrative enheder i Italien, og der bør foretages berigtigelser;
i afsnit III, litra B, i bilaget til forordning (EØF) nr. 3800/81 bør der indsættes et nyt underafsnit for Italien vedrørende fremstilling af vinbrændevin; der bør også foretages en ændring af underafsnittet for Italien i afsnit IV, litra B, om de podestammer, der er godkendt på den pågældende medlemsstats område;
der bør indsættes et nyt afsnit V om moderpodestammer; vinstoksorter, der kan anvendes til produktion af podekviste, klassificeres af medlemsstaterne i henhold til artikel 3, stk. 3, i forordning (EØF) nr. 2389/89; på anmodning af medlemsstaterne bør de klassificeres for alle administrative enheder i de enkelte medlemsstater;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
Bilaget til forordning (EØF) nr. 3800/81 ændres som angivet i bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Den anvendes fra den 1. september 1997.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. juni 1998.

Labels: 12
3
6